Aspett mill- Festa ' ad Unur' Sant'Elena li ssir ġo Birkirkara — il-Purċissjoni Introduzzjoni Il-Kanonku Dun Anton Mallia Borġ f'artiklu li kiteb dwar il- purċissjoni li ssir nhar il-festa ta' Sant'Elena jikkwota lir- Reverendu W.M.J. Gaul biex jagħti definizzjoni ta' x'inhi purċis- sjoni. Skond Gaul, purċissjoni hi ' ġemgħa ordinata ta' nies, miexja skond ordni minn post għal ieħor. Mhix folla ta' bned- min miġmugħa f'post, iżda għadd ta' persuni f'moviment'. Il-Kanonku Mallia Borg jipprova wkoll jagħti definizzjoni ta' x'inhi purċissjoni u jgħid li din hija mixja li għandha skop u importanza kemm fil-qasam soċjali, nazzjonali u dak reliġjuż. Din għandha importanza reliġjuża għax hi parti mill-funzjonijiet liturġiċi li torganizza l-Knisja u għandha importanza nazzjonali u soċjali għaliex hi parti mill-folklor u t-tradizzjonijiet tagħna u għaliex tista' tkun magħmula minn simboli li jkunu frott ta' l-istorja ta' dak il-villaġġ fejn tkun qed issir il-purċissjoni. Il-Vara ta' Sant' Elena F'dan l-artiklu se nippruvaw inħarsu lejn il-purċissjoni ta' Birkirkara mil-lenti soċjali u se nittrat- tawha bħala ''pageant' li jieħdu sehem fiha diversi atturi li kollha għandhom skop għalfejn qed jidhru fil-purċissjoni. Dan l-iskop ikunu qed juruh mill-ħwejjeġ li jkunu lebsin jew mill-affarijiet li jkunu qed iġorru. Jekk wieħed ikun kapaċi jifhem u jinterpreta dak kollu li jkun qed jara f'din il-purċis- sjoni malajr jinduna li din mhi xejn ħlief grupp ta' nies li jimxu wara xulxin u li qed jirrakkontaw l-ikbar ġrajjiet fl- istorja ta' B'Kara u r-rwol attwali tagħhom f'din il-parroċċa mingħajr ma jħallu barra l-aspett reliġjuż ta' l-istess purċis- sjoni. Għalhekk f'dan l-artiklu se nitkellmu fuq personalitaji- etli jidhru f'din il-purċissjoni wara xulxin u nispjegaw it-tifsira tagħhom fil-kuntest ta' din il-purċissjoni, iżda ħsibna li l- ewwel ikun aħjar li nagħtu ftit informazzjoni dwar din il- purċissjoni. Il-Purċissjoni ''ad unur' Sant'Elena Din il-purċissjoni dejjem issir Ħadd wara t-18 t'Awissu, il-jum liturġiku ddedikat lil Sant'Elena. Din hija purċissjoni unika fil- Il-Vara ta' Sant' Elena fil-Knisja qabel toħrog fil-Purċissjoni gżejjer Maltin għaliex minbarra li toħroġ filgħodu eżattament fit-8.00 am., tkun magħmula minn affarijiet li ma tantx huma popolari f'purċissjonijiet oħra. Minħabba l-fatt li ssir filgħodu din il-purċissjoni u l-quddiesa solenni tal-festa huma liturġikament inseparabbli. Fil-fatt il- purċissjoni li toħroġ barra hi l-istess purċissjoni tal-quddiesa ewlenija tal-festa ta' Sant' Elena. Wara r-reċita tal-liturġija tas-sigħat, iċ-ċelebrant, liebes abiti sagri jintona l-Innu u joħroġ bir- relikwa tal-Qaddisa, mat-toroq ewlenin tal-parroċċa akkompanjat mill-kanonċi, abbatini u fratelli. Malli tidħol il-purċissjoni, għall-ħabta ta' 10.30am., li matulha l-Kantur kien jintona xi L-Istandard tal-Fratellanza tad-Duluri L-Istandard tal-Fratellanza tas-Sagrament strofa mill-innu tal-qaddisa, iċ-ċelebrant, akkompanjat mill- konċelebranti, jinċensa l-altar, jibda l-att penitenzjali u jgħaddi għall-liturġija tal-Kelma u paniġierku 'ad unur' tal- virtujiet tal-Qaddisa li sabet is-salib ta' Kristu. Il-Ħruġ tal-Purċissjoni Mat-tokki tat-tmienja ta' filgħodu fil-bieb tal-knisja jibdew jidhru l-ewwel standardi li jkunu se jieħdu sehem f'din il- purċissjoni. In-nies ikunu qed jistennew bil-ħerqa li tfiġġ il- vara ta' Sant'Elena u x'ħin dan iseħħ, dawn jinfexxu f'ċapċip kbir u dari kienu jibdew iwaddbu l-fjuri lejn l-istess vara. Ir- reffiegħa jwaqqfu l-vara fil-bieb tal-knisja u x'ħin in-nies jisk- tu, l-banda ddoqq l-innu ta' Sant'Elena. Il-maġġoranza tan- nies preżenti jibdew ikantaw dan l-innu li l-kliem tiegħu jir- rakonta l-ħajja ta' dan il-qaddisa. Għalhekk hawn diġa naraw tixbih bejn din il-purċissjoni u 'Pageant'. Qabel xi 'pageant', il-preżentatur ħafna drabi jagħti xi informazzjoni fuq il-''pageant' innifisha u fuq l-atturi prinċipali, u hawn- hekk nistgħu ngħidu li bil-kant tagħhom, il-Karkariżi preżen- ti jkunu qed jagħtu l-informazzjoni fuq il-qaddisa — l-'attriċi' prinċipali ta' din il-purċissjoni lil dawk li ma jkunux jafu l- istorja ta' din il-qaddisa. Wara din ix-xena il-purċissjoni tibda miexja biex tgħaddi mis-soliti toroq imserrpin fil-qalba ta' Birkirkara. L-ewwel parti - Il-Personalitajiet u s-Simboli li naraw f'din il-Purċissjoni Bħalma naraw f'purċissjonijiet oħrajn, fil-bidu ta' din il- purċissjoni wieħed jista' jara numru ta' standardi (sitta b'kol- lox) ikkuluriti wara xulxin li jinżammu minn irġiel li għalkemm kollha jkunu lebsin libsa twila bajda li tissejjaħ 'konfratija', fuqha jilbsu bħal kappa li tissejjaħ 'mazzetta' li l- kulur tagħha jkun jikkorispondi mal-istandard li dak l-indi- vidwu jkun qed iġorr. Kull wieħed minn dawn l-istandardi jkun akkumpanjat minn salib u żewġ anterni bil-fanali). Wara kull standard naraw għadd ta' żgħażagħ u rġiel. Dawn il-gruppi ta' rġiel jissejħu 'fratellanzi' u kull individwu jissejjaħ 'fratelf. Il-kulur tal-istandard u l-mazzetti jagħtu indikazzjoni għal liema qaddisa tkun ddedikata dik il-fratellanza, eż. L- istandard u l-mazzetti tal-fratellanza tad-Duluri huma vjola, il-kulur assoċjat mal-Ġimgħa l-Kbira u allura mad-dulur tal- Madonna. Il-kuluri tal-istandard kif jidhru wara xulxin fil- purċissjoni huma hekk: Vjola ( tal-Madonna tal-Erwieħ) — kulur mogħti minħabba d- dulur li ġġib magħha l-mewt, vjola (tad-Duluri), aħmar (ta' Sant'Andrija) — kulur mogħti lill-qaddisin martri, ċelesti ( ta' , San Ġużepp) — kulur abbinat ma' dan il-qaddis, abjad ( tal- Il-Kurċifiss u l-fanali li jkkumpan-:: Madonna tar-Rużarju) — kulur mogħti minħabba l-purita' u l- jaw l-Istandard tal-Fratellanza verġinita' tal-Madonna, aħmar (tas-Sagrament) — il-kulur tas-Sagrament liturġiku mogħti mill-knisja għal dan is-Sagrament. Ta' min igħid li l-istandardi tal-istess kulur, jingħarfu minn xulxin mill-arma li jkollhom fuqhom. Dawn in-nies qed jirrapreżentaw lin-nies li kienu jissejħu fratelli li dari kienu jieħdu ħsieb il-kap- pella fil-knisja li tkun iddedikata għal xi qaddis u allura l-istess fratellanza tkun iddedikata għall- istess qaddis. Ngħid 'dari' għaliex illum din it-tradizzjoni kważi spiċċat u l-knisja jieħu ħsiebha kollha s-sagristan u xi voluntiera. Illum dawn il-fratelli tant naqsu li ħafna minn dawk li jkunu lebsin ta' fratelli ma jkunux vera fratelli iżda biss lebsin ta' hekk, tant li xi drabi tara l-istess nies libsin ta' fratelli f'diversi purċissjonijiet. Dan igħidu Mallia li f'artiklu li kiteb bl-isem ''Il-festi ta' l-Imgħoddi' jgħid hekk: 'Tant naqsu l-frateli li anke f'puċissjonijiet barra Birkirkara, tkun tista' tara xi Karkariżi lebsin ta' fratelli, fi kliem ieħor jieħdu sehem f'purċissjonijet barra pajjiżhom' Hu fatt interessanti li nsemmu li dawn il-fratellanzi huma xi ħaġa verament antika u ta' valur storiku tant li Zammit fil-ktieb tiegħu 'Birkirkara fis-Seklu 197, jgħid li l-eqdem fratellanza jiġifieri dik tas-Sagrament twaqqfet fl-1575, iktar minn erba' mitt sena ilul Zammit jgħid ukoll li l-aħħar fratellanza li twaqqfet f'Birkirkara kienet dik iddedikata lid-Duluri li twaqqfet fl-1891. Mela naraw li hi ħasra li għal tliet mitt sena sħaħ mis- sirijietna baqgħu jgħożżu dawn il-fratellenzi u joħolqu oħrajn ġodda, biex imbagħad illum dawn kollha qed jispiċċaw. Il-banda Duke of Connaught's Own Hawn min igħid ukoll li ladarba dawn il-fratelli takkumpanja l-purċissjoni kienu jkunu nies mill-komunita' tal-parroċċa li jaħdmu b'mod volontarju fil-knisja, dawn l-ewwel ftit persuni li naraw fil-bidu ta' din il-purċis- sjoni qed jirrapreżentaw il-komunita' kollha tal-parroċċa. Din niltaqgħu magħha eżatt wara l-fratelli u l-istandardi. Din m'għandha l-ebda sinifikat fil- purċissjoni kemm mil-lat reliġjuż kif ukoll mil-lat soċjali, ħlief li takkumpanja l-purċissjoni bid- daqq ta' innijiet proċessjonali. Ta' min jgħid li ż-żewġ baned Karkariżi ewlenin jiġifieri l-Banda Duke of Connaught's Own (A. D. 1865) u l-banda Sant'Elena (A.D. 1919) jieħdu sehem f'din il- Il-vara ta' Sant'Elena waqt il-purċissjoni purċissjoni billi jalternaw sena kull wieħed. Il-Vara ta' Sant Elena Eżatt wara l-banda wieħed għandu jara l-vara maestuża ta' Sant'Elena li għalkemm tiġi daqstant kmieni fil-purċissjoni hi l-qofol tal-purċissjoni għaliex turi l-qaddisa li f'isimha qed issir il-festa. Din il-vara li hi waħda mill-isbaħ vari li hawn fil-gże- jjer Maltin, hi minquxa fl-injam mill-iskultur Bormliż Salvu Psaila fl-1837 u mħallsa mill-patrijott Ċensu Borg magħruf bħala ''Brared' u msemmi fl-imblokk tal-Franċiżi fl-1800/0O2. Fl-id il-leminija tal-qaddisa, wieħed jista' jara salib li jir- rapreżenta s-salib ta' Kristu li t-tradizzjoni tgħid li kien instab minn din il-qaddisa. L-armar l-ieħor li wieħed jista' jara fuq il-qaddisa f'nhar il-purċissjoni hu sinjal ċar tad-devozzjoni tal- Karkariżi tant li biex saru ċ-ċinturin, il-qorq u l-kuruna, koll- ha tad-deheb ta' din il-vara kienu nġabru tlett artali u nofs deheb mingħand il-Karkariżi. Minn hawn 'il-quddiem tibda l-propju pageant f'din il-purċis- sjoni li turi l-istorja li kellha l-knisja ta' Birkirkara matul iż- żmien. It-Tieni Parti - Tintinnabulum u Umbrellun Dawn huma żewġ simboli prinċipali li jidhru fil-purċissjoni li juru li l-knisja ta' Birkirkara kienet ġiet mogħtija t-titlu ta' Bażilika. Ta' min jgħid li t-titlu ta' Bażilika kien jiġi mogħti lil dawk l-imqades mibnija bi stili u li għandhom xejriet dif- ferenti minn imqades oħrajn. Kien f'Jannar ta' l-1950 meta ħarġet il-Bolla tal-Papa li biha l-Kolleġjata ta' Birkirkara ġiet mgħollija għad-dinjita ta' Bażilika Minuri u nhar is-Sibt 22 t'April ta' l-istess sena din l-aħbar uffiċjali waslet B'Kara. Għalhekk fil-purċissjoni tal-lum wieħed jista' jara t- Tintinnabulum u l-Umbrellun li jissimbolizzaw din il-ġrajja importanti. L-Umbrellun jixbaħ ħafna lil umbrella kbira li għandha l- kuluri tal-Bażilika — aħmar u isfar. Dan l-umbrellun kien sar minn ċerta Helen Pizzuto minn Santa Venera, il-lasta ewleni- ja tiegħu kienet maħduma mill-familjari tal-Prepostu Vella (wieħed mill-Preposti li kellha Birkirkara), filwaqt li l- mekkaniżmu ta' l-umbrellun sar mill-ebanista Pietru Pawl Muscat. It-tintinabulum hu disinn fl-injam f'forma ta' nofs tond u fin- nofs għandu qanpiena żgħira. Dan kien maħdum mill-iskul- tur Emanuel Buhagiar u fuqu għandu mnaqgax l-istemmi tal-Papa Piju XII, il-Papa li għolla l-Kolleġġjata għall-unur ta' Bażilika u ta' Mons.Gonzi li rrakkomanda t-talba u nterċeda quddiem l-awtoritajiet ta' Ruma. Il-qanpiena tat-tinntinnab- ulum kienet mgħotija bħala rigal mill-kampanilist Karmelo Gatt. Fatt interessanti hu li dan id-disinn ġie mogħoti dan l- isem għaliex il-qanpiena tagħmel xi tokki kull tant ħin matul il-purċissjoni, waqt il-Benedizzjoni Sagramentali u waqt is-Sanctus fil-quddiesa. L-ilbies tal-personaġġ li jġorr l-umbrellun żgur li jżid ma' l-ispettaklu. Dan ikun liebes ilbies li jixbaħ ħafna lil dak tal-kavallieri tant li parti mill-kostum tiegħu hija xabla. Għalkemm din ix- xabla ma fihiex sinifikat, hemm skop għalfejn dawn l-irġiel jilbsu hekk. Dan se narawh iktar 'il quddiem f'dan l-artiklu meta nitkellmu fuq il-Mazzier li jilbes kostum bħal ta' dan il-personaġġ. Dak li jġorr it-tintinnabulum, jilbes ta' abbati u r-raġuni għal dan hi li dan il-personaġġ ikom- pli jieħu sehem fil-quddiesa wara l-purċissjoni u allura jilbes ilbies li normalment narawh f'ċele- brazzjonijet liturġiċi. Is-salib tal-Kleru, l-abbatini u qassisin Wara dawk iż-żewġ simboli, wieħed għandu jara kurċifiss li jissejjaħ 'Is-Salib tal-Kleru', akkumpanjat mill-abbatini li huma attivi fil-parroċċa u minn. xi qassisin li jiġu minn diversi postijiet minn Malta u Għawdex. Dawn jiġu mqegħdin f'nofs il-personaġġi u simboli li jir- rapreżentaw l-istorja tal-Kolleġġjata biex bħal donnhom ifakkru lil dawk li jkunu qed jaraw dan l-ispettaklu li l-purċissjoni għandha skop reliġjuż fuq kull skop ieħor. Fil-fatt il-Kan. Dun Anton Mallia Borg jgħid li l-purċissjoni għandha tkun: 'sura ta' talb solenni 'l Alla mill-poplu. Hi stqarrija ta' fidi, irfiegħ tal-moħħ u tal-qalb lejn il- Mulej,li Hu tant kbir fil-qaddisin tiegħu…. Meta l-purċissjoni ssir bil-galbu u bi preparazzjoni xierqa mill-parteċipanti, tiswa biex tqajjem u trawwem il-qima tal-poplu wkoll li ma jiħux sehem fiha' Hawn min jgħid ukoll li bħalma l-fratelli jirrapreżentaw il-komunita' tal-parroċċa, l-abbatini hawnhekk jirrapreżentaw il-komunita infantili fl-istess par- roċċa. Il-Mazza Kapitulari — L-Għelm ta' Awtorita' Wara l-kurċifiss u l-akkompanjament tiegħu, wieħed għandu jara raġel iġorr mazza tal-fidda fuq spallejh. Din il-mazza hi simbolu ieħor ta' privileġġ li akkwistat il-Bażilika ta' Sant'Elena li hu l-għelm tal-Awtorita'. Dan l-unur kien ingħata lill-Kolleġġjata mill-Arċisqof Pietru Pace 1889 — 1914) bil-patt li l-mazza li tirrapreżenta dan l-unur ma tkunx tad- deheb iżda tal-fidda biex tkun tingħaraf minn dik tal-Katidral. Fil-fatt il-mazza tal-fidda li naraw illum ingħatat bil-Breve tal- Papa Piju X fit-30 ta' Mejju 1912 u tintuża mill-Kapitlu meta ma jkunx hemm inqas minn tliet kanonċi. Din il-mazza hi xogħol sabiħ tal-fidda bil-figura ta' Sant'Elena li tiddomina u Il-Mazzier fiha l-armi tal-Ordni Ġerosolmitan u dik tal-Papa Piju X. Ta' min jgħid li f'okkażjoni ta' Solennita,il-mazza tinġarr fuq l-ispallejn, iżda fil-Ġimgħa l-Kbira u f'okkażjonijiet oħra ta' luttu din tinżamm fl-idejn. Din il-mazza minbarra li turi awtorita' tal-Kolleġġjata Karkariża, turi wkoll l-awtorita' ta' dak li jġorrha li jissejjaħ il-Mazzier. Din ma jistax jaqbad u jġorrha min irid, iżda l-Mazzier irid ikun magħżul mill-Kapitlu u jrid jitqies bħala wieħed mill-uffiċjali tal-Kapitlu. Irid ikun bniedem ta' fiduċja u li juri interess fil-Liturġija. Iżda minbarra din l-awtorita', il-Mazzier għandu ukoll ċertu dmirijiet. Xi drabi hu jrid iwassal bl-idejn korrispondenza uffiċjali, kultant ta' natura kunfiden- zjali tal-Kapitlu. Qabel xi seduta tal-Kapitlu, hu jwassal l-aġenda tas-seduta lill-qassisin kollha tal-Kapitlu biex jinfurmahom uffiċjalment b'dawn is-seduti. Waqt is-seduti li jsiru fl-Awla Kapitulari, hu joqgħod fejn il-bieb fil-każ li jkun meħtieġ l-intervent tiegħu. Bħalissa il-Mazzier tal-parroċċa hu s-sur Joe Debono, bniedem li ilu jaqdi dan il-mestier fedelment u bi premura għal dawn l-aħħar 30 sena. L-ilbies tal-mazzier hu wieħed attraenti ħafna u jixbaħ il-kostum ta' dak li jġorr l-umbrellun u dan ikompli jżid mal-ispettaklu ta' din il-purċissjoni. Id-disinn ta' dawn il-kostumi sar minn pit- tur f'Ruma fuq l-istil tal-'Guardie Nobili' ta' Ruma u ġew meħjutin minn ċertu Abela Muscat. Il-fatt li d-disinn ta' dawn il-kostumi sar fuq dak tal-''Guardie Nobili' ikompli juri d-dinjita' u l- importanza tal-Umbrellun u l-Mazza u juri r-rabta li l-knisja Kattolika ta' Malta għandha ma' Ruma. Ix-xwabel li naraw ma' dawn il-kostumi, saru parti minn dawn il-kostumi fl-1972. Dun Frankie Micallef, Ġiżwita, offra żewġ xwabel ta' Kaptan tal-Air Force Kanadiża biex jintlibsu minn dawk li jġorru l-umbrellun u t-titinnabulum. Iżda b'xorti ħażina, fil-lejl tas-27 ta' Novembru, xi van- dali daħlu fil-Bażilika u fost affarijiet oħra nsterqu dawn ix-xwabel. Iżda xi żmien wara il- Kavallier Ciappara rregala żewġ xwabel oħra għall-istess użu li kellhom ix-xwabel l-oħra. Il-Kapitlu Elenjan Eżatt wara l-Mazzier wieħed għandu jara l- Kanonċi li jifformaw il-Kapitlu Elenjan. Mela wara l-personaġġi u simboli li jirrapreżentaw xi episodji fl-istorja tal-Kolleġġjata biex wasslu għall-istat tal-Kolleġjata tal-lum, wieħed jara propju l-qassisin li qed jaħdmu fil-Parroċċa f'dawn iż-żminijiet. Nistgħu ngħidu li f'din il- parti ngħaddu mill-passat għall-preżent. Dawn il-Kanonċi joqogħdu wara xulxin fl-ordni tal- Il-Kanonku Kantur anzjanita' u jilbsu l-ilbies tradizzjonali tagħhom li jkompli jżid mal-ispettaklu ta' din il-purċis- sjoni. L-ilbies ta' dawn jikkonsisiti f'konfratija twila sewda u fuqha konfratija iqsar bajda. Imbagħad jilbsu mazzetta ħamra u vjola u terħa tal-istess ilwien. F'rashom ikollhom kappa sewda u fuq sidirhom jilbsu salib kbir li hu tipiku tal-Kanonċi. Bħalma ġara fil-każ tal-fratellanzi, il-kanonċi qegħdin jonqsu maż-żmien għal diversi raġunijiet. Ġużi Mallia, f'artiklu li kiteb bl- isem ta' ''Il-festi ta l-imgħoddi', isemmi dan il-fatt meta jqabbel il-purċissjoni li naraw illum mal- purċissjoni tal-qedem. Fil-fatt Mallia jgħid hekk: ' L-iktar ħaġa li kienet tpaxxilek għajnejk kienet kif il-Kapitlu kollu kien jieħu sehem. L-ewwel jimxu l-Kanonċi Onorarji u wara l-oħrajn, li kienu jinkludu wkoll il-Kanonku Kantur (tal-Virga). Is-serbut ta' Kanoniċi kien ikun tassew twil. B'xorti ħażina llum dan in-numru naqas ġmielu għar-raġuni li dawk li mietu, posthom ma mtelhiex, hemm numru minnhom morda u forsi oħrajn ma jkunux jifilħu. Hija tassew ħasra li spettaklu bħal dan, kull ma jmur qiegħed jispiċċa fix-xejn u jmut mewta naturali. Hija ħaġa li tassew issewwidlek qalbek għax l-użanzi u l-patri- monju li kellna qegħdin ftit ftit jisfaw fix-xejn u kull ma fadal hija sehem, kif fil-fatt għadhom jagħmlu Ilum il-ġurnata. Dawn ukoll kienu jkunu fi kwantita' wisq akbar minn dik tal-lum. ' F'din is-silta, Mallia jsemmi l-Kanonku Kantur. Dan għadu jidher fil-purċissjoni sal-lum. Dan ikun wieħed mill-Kanonċi u jkun liebes l-istess bħalhom iżda jiddistingwi ruħu mill-oħrajn għaliex ikun qed iġorr fuq spallejh virga tad-deheb. Din il-virga hi simbolu ta' awtorita' li dan il-Kanonku jkollu fuq l-oħrajn. Fil-fatt il-Kanonku Kantur għandu l-poter u fl-istess ħin id-dmir li waqt il-purċissjoni jintona xi strofa mill-Innu tal-Qaddisa Sant'Elena. Is-simbolu tal-Virga, ikompli jikkonferma d-dmirijiet ta' dan il-Kanonku għaliex din qed tirrapreżenta l-bakketta tas- Surmast, minħabba li l-Kantur ikun qisu surmast meta jintona biċċiet mill-Innu ta' Sant'Elena. Din il-virga saret twila żżejjed fejn il-bakketti tas-surmastrijiet biex tmur lil hinn min-normali u tkompli żżid mal-ispettaklu tal-purċissjoni. Bħal fil-każ tal-Mazzier, il-Kanonku Kantur ikun magħżul mill-Kapitlu kollu u hu biss ikollu l-awtorità li jġorr il-virga fil-purċissjoni. Fatt interes- santi li sirna nafu minn informazzjoni li ġbarna permezz ta' xi intervista hu li ħadd ma kellu l- permess li jmiss din il-virga ħlief il-Kanonku Kantur, u seta' jmissha biss jekk ikun liebes ingwan- ti speċjali. Iżda maż-żmien dan ir-ritwal inbidel u Ilum qed jiġu aċċetati xi varjazzjonijiet fuq dan ir-ritwal, fosthom li l-ingwanti mhumiex neċessarji biex wieħed imiss din il-virga u hemm iktar minn bniedem wieħed li jista' jmiss din il-virga basta jkun Kanonku u jkollu l-awtorita' tal- Kapitlu Elenjan. Dan it-tibdil matul iż-żmien sar biex il-ħruġ ta' din il-virga mal-purċissjonijiet sar iktar prattiku għaliex qabel kien hemm żmien li kien hemm ċirkostanzi fejn minħabba r- restrizzjoni tal-kundizzjonijiet il-qodma, din il-virga ma setgħetx takkumpanja l-purċissjoni. Madankollu dan it-ritwal biex isejħulu hekk għalkemm kellu xi tibdil xorta jibqa' juri l-impor- tanza li għandhom simboli ta' dan it-tip fil-Kolleġġjata Karkariża. Iċ-Ċelebrant u l-Konċelebranti Il-purċissjoni 'ad unur' Sant'Elena tagħlaq biċ- Ċelebrant ewlieni li jmexxi l-Liturġija tal-Kelma wara l-purċissjoni. Dan ikollu f'idejh ir-relikwa tal-Qaddisa u minħabba f'hekk ikun liebes pjaneta speċjali li tkun miżmuma mit-truf mill- Konċelebranti li wkoll jakkumpanjaw il-purċis- sjoni. Iċ-Ċelebrant u l-Konċelebranti jkunu akkumpanjati wkoll minn numru ta' abbatini iktar adulti li jkunu qed iġorru xemgħat bħala rispett lejn ir-relikwa ta' Sant'Elena. Dawn il- personaġġi m' għandhom l-ebda sinifikat fil- Iċ-ċelebrant u l-konċelebranti bir-Relikwa purċissjoni bħala ''pageant'. Id-Dħul tal-Purċissjoni Għall-ħabta ta' l-10.15 ta' filgħodu n-nies jerġgħu jinġabru fil-pjazza ta' quddiem il-knisja biex jagħtu l-aħħar tislima lill-vara ta' Sant'Elena qabel din terġa' tidħol fil-knisja. Hawnhekk l-ispettaklu jkompli jiżdied meta r-reffiegħa jtellgħu l-vara bil-ġirja minn fuq rampa li tagħti għal fuq iz-zuntier. Hawnhekk il-vara tkompli miexja sa quddiem il-bieb tal-knisja fejn hemmhekk terġa' tiddawwar lejn in-nies biex isellmilhom. Hawnhekk naraw tixbiha oħra bejn pageant u din il-purċissjoni. Bħalma f'pageant fl-aħħar l-atturi jerġgħu jidhru fuq il-palk biex isellmu n-nies, din il-vara terġa' tiddawwar lejn l-udjenza biex issellmilha wara vjaġġ li tkun għamlet fit-toroq ta' Birkirkara. X'ħin kull personaġġ li jieħu sehem f'din il-purċissjoni jerġa' jidħol fil-knisja, l-bieb tal-knisja jingħalaq bħalma tagħmel il-purtiera tal-palk meta tispiċċa l- pageant. to i Konklużjoni Mela wara li rajna l-personaġġi kollha li jieħdu sehem f'din il-purċissjoni, nistgħu nifh- mu li l-purċissjoni ma tistax tgħaddi mingħajr xi wieħed minn dawn il-personaġġi għaliex inkella jkun hemm qabża fl-istorja li l-istess personaġġi qed jirrapreżentaw. Barra minn hekk, il-purċissjoni kull sena dejjem issir l-istess għaliex sena wara l-oħra l- istorja tal-Knisja f'Birkirkara tibqa' l-istess u allura ma jkunx hemm il-ħtieġa ta' tibdil fil-personaġġi. Għalkemm l-udjenza għal din il-purċissjoni tkun kbira mhux ħażin, dnub li ftit minn dawn in- nies jifhmu s-sinifikat tal-personaġġi u s-simboli li jidhru f'din il-purċissjoni u għalhekk ma jistgħux japprezzaw l-element ta' pageant fl-istess purċissjoni. Ħafna minn dawn in-nies jimxu wara l-purċissjoni u allura jtuha wkoll forma ta' pellegrinaġġ u oħrajn joqogħdu fil-ġenb tat- toroq jaraw il-purċissjoni għaddejja minn quddiemhom mingħajr ma jifhmu l-messaġġi li jkun hemm wara kull simbolu, kostum jew personaġġ. L-istess bħalma wieħed imur jara dramm ta' parodija. Dan jista' jidħak b'li jkun qed jintqal fid-dramm iżda mhux dejjem jista' jifhem ix- xeħta parodika ta' l-istess kliem. Madanakollu l-Kapitlu Elenjan jibqa' jirsisti fuq il-fatt li n-nies għandhom jaraw il-purċissjoni fil-kuntest reliġjuż tagħha. Dan il-fatt issemmieh Dun Anton Mallia Borg li fil-konklużjoni tal-kapitlu tiegħu ''Il-purċissjoni ta'nhar il-festa ta' Sant'Elena' jgħid hekk: U Mhux nixtieq li l-purċissjoni tieħu biss sura ta' pageant, b'ħafna folklor imqar reliġjuż, anqas ta' korteo inkella pellegrinaġġ popolari, imma li din il-purċissjoni tagħna. iżżomm l-identita' par- tikolari tagħha, bis-sabiħ u bit-tqil li fiha u li l-antenati tagħna kienu tant iħobbu u li tant immis- sjaw fis-snin tat-tieni gwerra dinjija u fis-snin meta għal xi raġuni ma kinux isiru festi esterni'. Iżda għalkemm Mallia Borg semma l-fatt li l-antenati kienu jħobbu u jgħożżu din il-purċissjoni, dan ma jfissirx li l-Karkariżi tal-lum m'għadhomx jgħożżu din il-purċissjoni anke jekk kif sem- mejna ħafna drabi f'dan l-artiklu il-kwantita' ta' nies li qed jieħdu sehem fiha qiegħed dejjem jonqos. Dan il-fatt isemmieh Ġużi Mallia li fil-kapitlu tiegħu ''l-festi ta' l-Imgħoddi', jgħid hekk: ' Il-Karkariżi tal-lum xorta waħda għandhom għal qalbhom il-festa tal-Patruna u naħseb li l- festa li jiċċelebraw il-Karkariżi hija waħda mill-aqwa jekk mhux l-aqwa li ssir fil-gżejjer Maltin'. Grech J. 1998 'Vari ta' Malta u Għawdex'' P.E.G. Ltd Mallia G. 'iIl-festi tal-imgħoddi' artiklu fil-programm tal-Festa ta' Sant'Elena mill-Banda Sant'Elena b'Kara (1994) 'Il-purċissjoni ta' nhar il-festa ta' S.Elena' artiklu fil-programm tal-festa Sant'Elena Birkirkara (1993) maħruġ mill-Kummissjoni Kapitulari. 'Insigna kapitulari — il-Mazza' artiklu fil-programm tal-festa Sant'Elena (1991) maħruġ mill-Kummissjoni Kapitulari. Mallia Borg A ''Lejn is-Sena 2000' artiklu fil-Programm tal-festa Sant'Elena (1998) maħruġ mill- Kummissjoni Kapitulari. 'X'jagħmel il-Festa' artiklu meħud mill-Programm tal-festa Sant'Elena (1996) maħruġ mill-Każin Sant' Elena Banda Duke of Connaught's Own Birkirkara. 'Tagħrif għall-istudenti dwar Birkirkara' maħruġ mill-Kunsill Lokali ta' Birkirkara '360 Sena Kolleġġjata'' (1990) maħruġ mill-venerabli Soċjeta' Dun Filippu Borgia Birkirkara. 'Tlet Mitt,Mitejn u Mitt Sena ilu' artiklu fil-Programm tal-festa Sant'Elena (1997) maħruġ mill-ka/in Sant'Elena Banda Duke of Connaught's Own Birkirkara Zammit W.L. Birkirkara fis-seklu XIX' Union Print Co Ltd